Sambo u sale a tshamile kwalaho, a ri karhi a dya marhambu ya nhloko. U tikume a yime exikarhi ka timhaka timbirhi. Loko o ka a nga pfuni Mabasa, sweswo a swi ta kombisa ku seketelana ni valala va Mabasa. A a ta va a pfunetile eku wisiweni ka Mabasa. Loko o pfuna Mabasa, a a ta va a ri eku endleni ka manyala ni vumbabva, hikuva wonge a a languteriwe ku hundzula mavunwa ya va ntiyiso. Loko o ka a nga endli nchumu a a ta va a hoxile. Loko o endla xanchumu a a ta va a hoxile. A a nga ha tivi lexi a xi ri xona-xona. U tibohe ku lava ntiyiso hinkwawo. Leswi a a nga se swi tiva hi leswi a a ta endla swona loko se a kume ntiyiso hinkwawo. A a pfa a chava swinene hi ku ehleketa ku ri Mabasa a a nga ta lavana na ntiyiso wa kona.